*”UE”*

*Proiect*

**GUVERNUL REPUBLICII MOLDOVA**

HOTĂRÂRE nr. \_\_\_\_\_\_

din\_\_\_\_\_\_\_\_\_\_\_\_\_\_\_\_\_\_\_2025

Chişinău

**cu privire la aprobarea Regulilor privind comercializarea ouălor pentru consum uman**

#### În temeiul art.5 alin.(11) din Legea nr. 231/2010 privind comerțul interior (republicată în Monitorul Oficial al Republicii Moldova, 2021, nr. 230-237, art.262) și art. 19 alin.(2) lit. a) din Legea nr. 82/2024 **privind controalele oficiale în domeniul agroalimentar,** (Monitorul Oficial al Republicii Moldova, 2024, nr. 199-201, art.265), Guvernul HOTĂRĂŞTE:

1. Se aprobă Regulile privind comercializarea oualor pentru consum uman (se anexează).
2. Controlul asupra executării prezentei hotărâri se pune în sarcina Agenţiei Naţionale pentru Siguranţa Alimentelor.
3. Se abrogă Hotărârea Guvernului nr. 1208/2008 cu privire la aprobarea Normei sanitar-veterinare privind comercializarea ouălor pentru consum uman (Moitorul Oficial al Republicii Moldova, 2008, nr. 198-200, art.1226)
4. Prezenta hotărâre intră în vigoare la data de 8 mai 2028.

**Prim-ministru Dorin RECEAN**

Contrasemnează:

Ministru agriculturii şi

Industriei alimentare Ludmila CATLABUGA

„Aprobate prin Hotărârea Guvernului nr.\_\_\_\_\_/2025”

**Reguli privind comercializarea ouălor pentru consum uman**

Prezentele reguli transpun:

* Regulamentul delegat (UE) 2023/2465 AL COMISIEI din 17 august 2023 de completare a Regulamentului (UE) nr. 1308/2013 al Parlamentului European și al Consiliului în ceea ce privește standardele de comercializare aplicabile ouălor și de abrogare a Regulamentului (CE) nr. 589/2008 al Comisiei, CELEX: 32023R2465, publicat în Jurnalul Oficial al Uniunii Europene L 2023/2465 din 8 noiembrie 2023.
* Regulamentul de punere în aplicare (UE) 2023/2466 al Comisiei din 17 august 2023 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește standardele de comercializare a ouălor, CELEX:32023R2466, publicat în Jurnalul Oficial al Uniunii Europene L 2023/2466 din 8 noiembrie 2023.
* partea VI din anexa VII la Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului, CEXEX: 0213R1308, publicat în Jurnalul Oficial al Uniunii Europene L 347 din 20 decembrie 2013, așa cum a fost modificat ultima oară prin Regulamentul delegat (UE) 2023/2464 al Comisiei din 17 august 2023.

**Capitolul I**

**Dispoziţii generale**

1. Prezentele reguli se aplică comercializării ouălor de găini din specia Gallus gallus, în special în ceea ce priveşte:

* 1. criteriile de clasificare;
  2. conservarea şi manipularea;
  3. cerinţele privind marcarea şi ambalarea;
  4. utilizarea menţiunilor rezervate facultative;
  5. nivelurile de toleranţă;
  6. condiţiile pentru importuri.
  7. identificarea producătorilor și a centrelor de ambalare;
  8. registrele care trebuie ținute de producători, de unitățile de colectare și de centrele de ambalare;
  9. controalele de conformitate;

1. Prezentele reguli nu se aplică comercializării ouălor de incubație de găini din specia Gallus gallus.

#### În sensul prezentelor reguli se aplică noțiunile de la art. 2 din Legea nr. 296/2017 privind cerințele generale de igienă a produselor alimentare și noțiunile de „ *ou- lichid* ”, „ouă crăpate”, „centru de ambalare”, „produse din ouă” de la pct. 5 din Regulile specifice de igienă **a produselor alimentare de origine animală, aprobate prin Hotărârea Guvernului nr. 453/2010 și de la art. 3 din** Legea nr. 82/2024 **privind controalele oficiale în domeniul agroalimentar, precum și următoarele noțiuni:**

* 1. *ambalaj* - un ambalaj care conţine ouă de categoria A sau B, cu excepţia ambalajelor pentru transport sau a containerelor cu ouă industriale;
  2. *vânzare de ouă în vrac -* vânzarea cu amănuntul către consumatorul final a ouălor neambalate;
  3. *unitate de colectare* - orice unitate înregistrată și autorizată Agenția Națională pentru Siguranța Alimentelor *(în continuare – Agenția)* să colecteze ouă de la un producător în vederea livrării acestora către un centru de ambalare, către o piaţă la care accesul în calitate de cumpărători este rezervat exclusiv vânzătorilor cu ridicata ale căror unităţi sunt autorizate ca centre de ambalare sau întreprinderilor din industria alimentară sau nealimentară;
  4. *întreprindere din industria alimentară* - orice unitate care fabrică produse din ouă destinate consumului uman, cu excepţia unităţilor de alimentație publică;
  5. *întreprindere din industria nealimentară* - orice unitate care fabrică produse din ouă care nu sunt destinate consumului uman;
  6. *unităţi de alimentație publică* - unităţile menţionate la art. 2 din Legea nr. 279/2017 **privind informarea consumatorului cu privire la produsele alimentare**
  7. *ouă* - ouăle în coajă - cu excepţia ouălor sparte, incubate sau coapte - care sunt produse de găini din specia Gallus gallus şi sunt adecvate pentru consumul uman direct sau pentru prepararea de produse din ouă;
  8. *ouă sparte* - ouăle care prezintă defecte ale cojii şi ale membranelor, ceea ce provoacă expunerea conţinutului lor;
  9. *ouă incubate* - ouăle începând cu momentul punerii lor la incubaţie;
  10. *ouă industriale* - ouăle care nu sunt destinate consumului uman;
  11. *lot* - ouăle ambalate sau în vrac, care provin din acelaşi loc de producţie sau din acelaşi centru de ambalare, situate într-un singur loc, având aceeaşi dată în care au fost ouate, aceeaşi dată a durabilităţii minimale sau aceeaşi dată de ambalare, obţinute în urma aceleiaşi metode de creştere a găinilor ouătoare şi, în cazul ouălor clasificate, incluse în aceeaşi categorie de calitate şi greutate;
  12. *reambalare* - transferul fizic al ouălor în alt ambalaj sau o nouă marcare a unui ambalaj care conţine deja ouă;
  13. *comercializare* - deţinerea de ouă în vederea vânzării, inclusiv vânzarea, depozitarea, ambalarea, etichetarea, livrarea sau orice alt tip de transfer, gratuit sau nu;
  14. *operator* - un producător sau orice altă persoană fizică sau morală care intervine în procesul de comercializare a ouălor;
  15. *loc de producţie* - o unitate de creştere a găinilor ouătoare, înregistrată în conformitate cu **Regulamentul cu privire la modul de înregistrare şi evidenţă a unităţilor de creştere a găinilor ouătoare, aprobat prin Hotărârea Guvernului nr. 942/2008**
  16. *centru de ambalare* - un centru de ambalare în sensul pct. 5 din Regulile specifice de igienă **a produselor alimentare de origine animală, aprobate prin Hotărârea Guvernului nr. 453/2010, cu modificările ulterioare,** care este autorizat către Agenție pentru clasificarea ouălor şi unde ouăle sunt clasificate în funcţie de calitatea şi de greutatea lor;
  17. *consumator final* - ultimul cumpărător al unui produs alimentar, care nu va utiliza produsul în cadrul unei operaţiuni sau al unei activităţi din sectorul alimentar;
  18. *codul producătorului -* înseamnă numărul distinctiv al locului de producţie în conformitate cu pct.3 din **Regulamentul cu privire la modul de înregistrare şi evidenţă a unităţilor de creştere a găinilor ouătoare, aprobat prin Hotărârea Guvernului nr. 942/2008, cu modificările ulterioare.**

Capitolul II

Clasificarea ouălor, Caracteristicile de calitate ale ouălor și Conservarea și manipularea ouălor

1. Ouăle se clasifica după categorii de calitate în:
   1. categoria A sau „proaspete”;
   2. categogia B.
2. Ouăle din categoria A se clasifică și în funcție de greutate.
3. Clasificarea în funcție de greutate nu este necesară pentru ouăle livrate întreprinderilor din industria alimentară și întreprinderilor din industria nealimentară.
4. Ouăle de categoria B se livrează exclusiv întreprinderilor din industria alimentară și întreprinderilor din industria nealimentară.
5. Ouăle de categoria A prezintă următoarele caracteristici de calitate:
   1. coaja şi cuticula trebuie să fie de formă normală, curate şi intacte;
   2. camera de aer trebuie să fie cu înălţimea ce nu depăşeşte 6 mm, imobilă, însă, pentru ouăle comercializate cu menţiunea „extra”, ea nu trebuie să depăşească 4 mm;
   3. gălbenuşul trebuie să fie vizibil la fasciculul de lumină doar sub formă de umbră, fără contur precis, atunci când oul este întors, gălbenuşul este uşor mobil şi revine în poziţia centrală;
   4. albuşul trebuie să fie clar, translucid;
   5. pată germinativă trebuie să fie în dezvoltare imperceptibilă;
   6. fără corpuri străine;
   7. fără mirosuri străine.
6. Ouăle de categoria B sunt ouă care nu prezintă caracteristicile de calitate prevăzute la pct. 7.
7. Ouăle de categoria A care nu mai prezintă aceste caracteristici sunt declasate în categoria B.
8. Ouăle care nu sunt marcate în termen de 10 zile de la data ouării sunt considerate ouă de categoria B.
9. Ouăle de categoria A sunt clasificate în funcţie de greutate după cum urmează:
   1. XL - foarte mare: greutate > 73 g;
   2. L - mare: greutate > 63 g şi < 73 g;
   3. M - mediu: greutate > 53 g şi < 63 g;
   4. S - mic: greutate < 53 g.
10. Categoria de greutate este indicată cu ajutorul literelor sau al menţiunilor corespunzătoare definite la pct. 12 sau al unei combinaţii de litere şi menţiuni, completate eventual cu indicaţia tranşelor de greutate corespunzătoare.
11. Prin derogare de la pct.12, atunci când ouăle de categoria A de calibre diferite sunt ambalate în acelaşi ambalaj, greutatea netă minimă a acestor ouă este indicată în grame, iar menţiunea „Ouă de calibre diferite” sau o menţiune echivalentă este aplicată pe partea exterioară a ambalajului.
12. Ouăle de categoria A nu sunt nici spălate, nici curăţate, nici înainte, nici după clasificare.
13. Ouăle de categoria A nu sunt tratate în vederea conservării, nici nu sunt refrigerate în localuri sau instalaţii în care se menţine în mod artificial o temperatură mai mică de 5 °C.
14. Nu sunt considerate refrigerate ouăle care au fost păstrate timp de mai puţin de 24 de ore la o temperatură mai mică de 5 °C, în timpul unei operaţiuni de transport, sau care au fost păstrate în localuri unde se practică vânzarea cu amănuntul sau în dependinţele acestora timp de maximum 72 de ore.

**Capitolul III**

**Marcarea ouălor**

1. Ouăle de categoria A sunt marcate cu codul producătorului.
2. Ouăle de categoria B sunt marcate cu codul producătorului și/sau cu orice altă indicație.
3. Indicaţia mențioinată la pct. 19 se indică într-un cerc cu diametrul de minimum 12 mm în care este înscrisă litera „B”, cu înălţimea de minimum 5 mm, sau într-un punct de culoare vizibil cu uşurinţă, cu un diametru de minimum 5 mm.
4. În cazul în care ouăle de categoria B sunt comercializate exclusiv pe teritoriul țării, acestea nu sunt marcate.
5. Marcarea ouălor în conformitate cu pct.18, 19, 21se efectuează la locul de producție.
6. Agenția, în baza unor criterii obiective, oferă derogare de la pct. 22 dacă marcarea ouălor a fost efectuată la primul centru de ambalare la care sunt livrate ouăle.
7. Ouăle vândute consumatorului final de către producător într-o piață publică din regiunea de producție a țării se marchează în conformitate cu pct. 18,19,21.
8. Operatorii care cresc până 50 de găini ouătoare sunt exceptați de la prevederile pct. 23 cu condiția ca la punctul de vânzare să fie indicate numele și adresa producătorului.
9. Ouăle de categoria A sunt clasificate, marcate şi ambalate în termen de 10 zile de la data ouării.
10. Ouăle comercializate cu mențiunile „extra” sau ”extra proaspete” sunt clasificate, marcate şi ambalate în termen de 4 zile de la data ouării.
11. Durata de durabilitate minimală se aplică în momentul ambalării, în format **DDM: xx.yy.zz**, unde xx, yy și zz reprezintă, respectiv, ziua, luna și anul.
12. Agenția oferă derogări de la pct. 18.19 și 21, la cererea operatorului, în cazul în care ouăle sunt livrate direct de la locul de producţie către întreprinderi din industria alimentară.
13. Responsabilitatea livrării îi revine în întregime operatorului din industria alimentară, care se angajează, în consecinţă, să utilizeze ouăle numai pentru prelucrare.

**Capitolul IV**

Informaţiile care figurează pe ambalajele pentru transport

#### Fără a aduce atingere dispoziţiilor art. 11 din Legea nr. 306/2018 **privind siguranța alimentelor**, producătorul marchează, la locul de producţie, pe fiecare ambalaj care conţine ouă, următoarele informaţii:

* 1. numele şi adresa producătorului;
  2. codul producătorului;
  3. numărul de ouă şi/sau greutatea acestora;
  4. data sau perioada ouatului;
  5. data expedierii.

1. În cazul în care centrele de ambalare sunt aprovizionate cu ouă neambalate provenite de la propriile lor unităţi de producţie, situate în aceeaşi locaţie, informaţiile pot fi înscrise pe ambalajele pentru transport la centrul de ambalare.
2. Informaţiile menţionate la pct.32 trebuie să figureze pe ambalajul pentru transport şi în documentele de însoţire. Operatorul căruia îi sunt livrate ouăle păstrează o copie a acestor documente. Documentele originale sunt păstrate de centrul de ambalare care clasifică ouăle.
3. În situaţia în care loturile primite de către un colector sunt împărţite în scopul livrării către mai mulţi operatori, documentele de însoţire pot fi înlocuite de etichete adecvate aferente containerelor de transport, cu condiţia ca acestea din urmă să conţină informaţiile menţionate la pct. 32.
4. Informaţiile menţionate la pct.32 care figurează pe ambalajul pentru transport nu pot fi modificate şi continuă să figureze pe respectivul container până la preluarea ouălor în scopul clasificării, al marcării, al ambalării imediate sau al prelucrării ulterioare.

**Capitolul V**

Marcarea ambalajelor

1. Ambalajele care conţin ouă de categoria A au înscrise pe partea exterioară, vizibile cu uşurinţă şi perfect lizibile:
   1. codurile centrelor de ambalare în care ouăle au fost ambalate şi, acolo unde este cazul, reambalate;
   2. categoria de calitate; ambalajele sunt identificate prin menţiunea „categoria A” sau prin litera „A” însoţită sau nu de menţiunea „proaspete” sau „ouă proaspete”;
   3. categoria de greutate, în conformitate cu pct. 12;
   4. data durabilităţii minimale, în conformitate cu pct. 29;
   5. ca o condiţie specială de păstrare, o indicaţie prin care se recomandă consumatorilor să păstreze ouăle la frigider după cumpărarea acestora.
2. Pe lângă cerinţele menţionate la pct. 37, pe partea exterioară a ambalajelor care conţin ouă de categoria A figurează, în mod vizibil cu uşurinţă şi perfect lizibil, o indicaţie privind metoda de creştere a găinilor ouătoare.
3. Pentru identificarea metodei de creştere a găinilor ouătoare, se folosesc numai următoarele menţiuni:
   1. pentru agricultura tradițională, termenii:
   2. „ Ouă de găini crescute în aer liber”;
   3. „Ouă de găini crescute în hale la sol;
   4. „ Ouă de găini crescute în cuști îmbunătățite.

#### 39.2 pentru agricultura ecologică, termenii prevăzuți la art.20 alin. (1) din Legea nr. 237/2023 **privind producția ecologică și etichetarea produselor ecologice.**

40. Codul producătorului se va indica în formatul „**3MD CM 001”**, unde 3 reprezintă metoda de creștere a găinilor ouătoare conform prevederilor pct. 2 din anexa la Regulamentul cu privire la modul de înregistrare și evidență a unităților de creștere a găinilor ouătoare, aprobat prin Hotărârea Guvernului nr. 942/2008, cu modificările ulterioare, MD – codul Republicii Moldova, CM – regiunea Republicii Moldova, 001 – numărul de identificare a unității de producere a ouălor, conform prevederilor pct. 3 din Regulamentul cu privire la modul de înregistrare și evidență a unităților de creștere a găinilor ouătoare, aprobat prin Hotărârea Guvernului nr. 942/2008, cu modificările ulterioare.

1. Fără a aduce atingere dispoziţiilor prevăzute la pct. 18, în cazul în care, din motive tehnice, nu este posibilă marcarea ouălor crăpate sau murdare, marcarea cu codul producătorului nu este obligatorie.

42. Semnificația codului producătorului trebuie să fie explicată pe partea exterioară sau în interiorul ambalajului.

43. Pe partea exterioară a ambalajelor care conţin ouă de categoria B trebuie să figureze, în mod vizibil cu uşurinţă şi perfect lizibil, următoarele elemente:

43.1 codul centrului de ambalare;

43.2 categoria de calitate: ambalajele sunt identificate fie prin menţiunea „Categoria B”, fie prin litera „B”;

* 1. data ambalării.

44. Pentru ambalajele de ouă produse pe teritoriul țării, etichetele se lipesc în aşa fel încât acestea să se rupă la deschiderea ambalajului.

Capitolul VI

Menţiuni rezervate facultative privind calitatea și privind furajele, Mențiuni care trebuie afişate cu privire la vânzarea ouălor în vrac

1. Menţiunile „extra” sau „extra proaspete” pot fi utilizate drept indicaţii suplimentare de calitate pe ambalajele care conţin ouă de categoria A până în a noua zi de la data ouării.
2. Atunci când sunt folosite indicaţiile menţionate la pct.45, data ouatului şi perioada de 9 zile trebuie să figureze pe ambalaj în mod vizibil cu uşurinţă şi perfect lizibil.
3. Atunci când este indicat modul de nutriţie a găinilor ouătoare, se aplică următoarele cerinţe minime:
   1. menţionarea cerealelor drept componentă a furajelor, se face în cazul când cerealele constituie cel puţin 60 % din rația alimentară folosită, iar subprodusele de cereale nu reprezintă mai mult de 15 %;
   2. în cazul când se menţionează o cereală anume, aceasta trebuie să constituie cel puţin 30 % din rația alimentară utilizată.
   3. în cazul când sunt menţionate mai multe cereale, fiecare dintre acestea trebuie să reprezinte o proporţie de cel puţin 5 % din rația alimentară utilizată.
4. În cazul în care ouăle sunt vândute în vrac, trebuie comunicate consumatorilor, vizibile cu uşurinţă şi perfect lizibile, următoarele informaţii:
   1. categoria de calitate;
   2. categoria de greutate, în conformitate cu pct.12;
   3. o indicaţie a metodei de creştere a găinilor ouătoare, astfel cum este stabilită la pct. 39;
   4. o explicaţie a semnificaţiei codului producătorului;
   5. data durabilităţii minimale.

**Capitolul VII**

**Calitatea ambalajelor, Ambalarea ouălor industriale,** Reambalarea

1. Ambalajele trebuie să fie rezistente la şocuri, uscate, curate şi în stare bună şi fabricate din materiale care să protejeze ouăle de mirosuri străine şi de riscul alterării calităţii.
2. Ouăle industriale sunt comercializate în recipiente prevăzute cu o banderolă sau o etichetă roşie.
3. Pe banderola sau dispozitivul de etichetare figurează:
   1. numele şi adresa operatorului căruia îi sunt destinate ouăle;
   2. numele şi adresa operatorului care expediază ouăle;
   3. menţiunea „ouă industriale” cu litere majuscule de 2 cm înălţime, precum şi cuvintele „impropriu pentru consumul uman” cu litere cu înălţimea minimă de 8 mm.
4. Ouăle de categoria A care au fost ambalate nu pot fi reambalate decât de centrele de ambalare. Ouăle din fiecare ambalaj trebuie să provină dintr-un singur lot.

**Capitolul VIII**

Controlul oficial al **ouălor destinate consumului uman și ouălor industriale**

1. Agenția efectuează controale oficiale a ouălor destinate consumului uman și ouălor industriale în diferite stadii de comercializare.
2. Controalele oficiale sunt efectuate prin sondaj, precum şi pe baza unei analize de risc, luându-se în considerare tipul şi capacitatea de producţie a întreprinderii în cauză, precum şi antecedentele operatorului în materie de respectare a normelor de comercializare a ouălor.
3. Pentru ouăle importate, de categoria A, controalele oficiale pct. 53 și 54 se realizează în momentul vămuirii şi înainte de punerea în liberă circulaţie.
4. Pentru ouăle importate, de categoria B, nu sunt puse în liberă circulaţie decât după ce se verifică, în cursul vămuirii, dacă destinaţia finală a acestora este industria de prelucrare.
5. În afară de controalele prin sondaj, operatorii fac obiectul unor controale oficale al căror ritm este stabilit de Agenție pe baza analizei riscurilor, ţinând cont cel puţin de:
   1. rezultatul controalelor oficiale anterioare;
   2. complexitatea circuitelor de comercializare pe care le urmează ouăle;
   3. gradul de segmentare din unitatea de producţie sau de ambalare;
   4. cantităţile de ouă produse sau ambalate;
   5. orice schimbare substanţială cu privire la tipul de ouă produse sau prelucrate sau cu privire la metoda de comercializare, raportat la anii anteriori.
6. Controalele oficiale sunt efectuate în mod regulat, fără notificare prealabilă.
7. Registrele de evidență menţionate la capitolul XI din prezentele Reguli, sunt puse la dispoziţia inspectorilor din cadrul Agenției, cu ocazia primei cereri în acest sens.
8. Documentele de însoțire pentru transport și registrele de evidență menționate pct. 59 se păstrează timp de 12 luni de la data creării lor.
9. În cazul neconformităţii unui lot, constatate de inspectorii Agenției, în urma controalelor efectuate în temeiul pct. 53-58 ale prezentelor Reguli, decizia se ia faţă de întregul lot care a fost verificat.
10. În cazul în care lotul verificat este considerat neconform cu prevederile prezentei Reguli, Agenția interzice comercializarea sau, în cazul lotului provenit dintr-o altă ţară - importul acestuia, sub rezerva prezentării unor dovezi de punere în conformitate cu prevederile prezentelor Reguli.
11. Manipularea lotului respins sau gradul de efectuare a operaţiunii dacă aceasta este în curs de desfăşurare în conformitate cu prevederile prezentelor Reguli se verifică de către inspectorii Agenție care a efectuat controlul lotului respectiv.
12. Ouăle importate sunt marcate în mod clar şi lizibil în ţara de origine, cu codul ţării, conform SM EN ISO 3166-1:2021.
13. Ambalajele care conţin ouă importate trebuie să poarte pe partea exterioară, în mod vizibil cu uşurinţă şi perfect lizibil, o indicaţie privind:
    1. ţara de origine;
    2. metoda de creştere a găinilor ouătoare.

Capitolul IX

**Admiterea marjelor de toleranță pentru defectele de calitate, pentru greutatea ouălor și pentru marcarea ouălor**

1. Cu ocazia efectuării controlului unor loturi de ouă de categoria A, se admit următoarele marje de toleranţă:
   1. la centrul de ambalare, chiar înainte de expediere: 5 % din ouă prezintă defecte de calitate;
   2. în celelalte etape de comercializare: 7 % din ouă prezintă defecte de calitate.
2. Pentru ouăle comercializate cu menţiunile „extra” sau „extra proaspete”, nu se admite nicio marjă de toleranţă pentru înălţimea camerei de aer la momentul ambalării sau al importului.
3. Marjele de toleranță menţionate la pct. 66 se dublează atunci când lotul controlat conţine mai puţin de 180 de ouă.
4. Cu excepţia cazului prevăzut la pct. 14, la verificarea loturilor de ouă de categoria A se admite o marjă de toleranţă în ceea ce priveşte greutatea unitară a ouălor. Astfel de loturi pot conţine cel mult 10 % ouă din categoriile de greutate apropiate de cea marcată pe ambalaj, dar nu mai mult de 5 % din categoria de greutate imediat inferioară.
5. Marjele de toleranță menţionate la pct. 69 se dublează atunci când lotul controlat conţine mai puţin de 180 de ouă.
6. La verificarea loturilor şi al ambalajelor, se admite o marjă de toleranţă de 20 % ouă purtând marcaje ilizibile.

**Capitolul X**

**Cerințe față de centrele de ambalare**

1. Centrele de ambalare clasifică, ambalează şi reambalează ouăle şi etichetează ambalajele în care sunt puse acestea.
2. Agenția autorizează în calitate de centre de ambalare, unitățile care clasifică ouăle și le atribuie un număr distinctiv, în sensul pct. 3 din Regulamentul cu privire la modul de înregistrare şi evidenţă a unităţilor de creştere a găinilor ouătoare, aprobat prin Hotărârea Guvernului nr. 942/2008, cu modificările ulterioare.
3. Numărul distinctiv al centrului de ambalare se va se va marca prin codul Republicii Moldova (MD) urmat de un număr unic atribuit de Agenție.
4. Centrele de ambalare trebuie să dispună de
   1. spații;
   2. echipament tehnic adecvat care permite clasificarea ouălor pe categorie de calitate și de greutate.
5. Centrele de ambalare care lucrează exclusiv pentru întreprinderile din industria alimentară şi nealimentară nu sunt obligate să deţină echipamentul tehnic necesar clasificării ouălor în funcţie de greutate.
6. Centrele de ambalare trebuie să dispună de echipamentele tehnice necesare pentru manipularea corectă a ouălor. Aceste centre trebuie conţină, după caz:
   1. o instalaţie adecvată pentru examinarea transparenţei într-un fascicul de lumină, automatizată sau cu personal permanent, care permite examinarea separată a calităţii fiecărui ou, sau o altă instalaţie corespunzătoare;
   2. un dispozitiv de apreciere a înălţimii camerei de aer;
   3. un echipament pentru clasificarea ouălor pe categorie de greutate;
   4. unul sau mai multe cântare omologate pentru cântărirea ouălor;
   5. un echipament de marcare a ouălor.
7. Autorizaţia menţionată pct. 73 poate fi retrasă în orice moment în cazul în care s-a demonstrat că nu sunt îndeplinite cerinţele stabilite în prezentele Reguli.

**Capitolul XI**

Registrele de evidență

Șecțiunea 1

Registrele de evidență pe care trebuie să le ţină producătorii

78.Producătorii înregistrează informaţiile privind metodele de creştere a găinilor ouătoare, specificând pentru fiecare metodă folosită:

78.1 data instalării, vârsta în momentul instalării şi numărul de găini ouătoare;

* 1. data sacrificării şi numărul de găini sacrificate;
  2. producţia zilnică de ouă;
  3. numărul şi/sau greutatea ouălor vândute zilnic sau livrate zilnic prin alte metode;
  4. numele şi adresa cumpărătorilor comerciali.

1. În situaţia în care metoda de nutriţie este indicată conform pct. 47, producătorii înregistrează pentru fiecare metodă de nutriţie utilizată, următoarele informații:
   1. cantitatea şi tipul de furaje furnizate sau amestecate pe loc;
   2. data livrării furajelor.
2. În situaţia în care producătorul practică diferite metode de creştere în acelaşi loc de producţie, informaţiile prevăzute la pct. 78 și 79 sunt detaliate pentru fiecare coteţ de păsări.
3. Producătorii păstrează facturile şi bonurile de livrare în dosare care poartă menţiunile prevăzute la pct. 78 și 79, în locul registrelor de vânzări şi de livrări.

Secțiunea 2-a

Registrele de evidență pe care trebuie să le ţină unităţile de colectare

1. Unităţile de colectare înregistrează separat, pentru fiecare metodă de creştere a găinilor ouătoare şi pentru fiecare zi:
   1. cantitatea de ouă colectate, detaliată pe producător, numele, adresa şi codul producătorului, precum şi data sau perioada ouatului;
   2. cantitatea de ouă livrate centrului de ambalare corespunzător, detaliată pe producător, numele, adresa şi codul centrului de ambalare, precum şi data sau perioada ouatului.
2. Unităţile de colectare păstrează facturile şi bonurile de livrare în dosare care poartă menţiunile prevăzute la pct.82, în locul registrelor de vânzări şi de livrări.

Secțiunea 3-a

Registrele pe care trebuie să le ţină centrele de ambalare

1. Centrele de ambalare înregistrează separat, pentru fiecare metodă de creştere şi pentru fiecare zi:
   1. cantităţile de ouă neclasate pe care le primesc, detaliate pe producător, numele, adresa şi codul producătorului, precum şi data sau perioada ouatului;
   2. după clasificarea ouălor, cantităţile pentru fiecare categorie de calitate şi de greutate;
   3. cantităţile de ouă primite de la alte centre de ambalare, inclusiv codurile acestor centre de ambalare şi data durabilităţii minimale;
   4. cantităţile de ouă neclasificate livrate altor centre de ambalare, detaliate pe producător, inclusiv codurile acestor centre de ambalare şi data sau perioada ouatului;
   5. numărul şi/sau greutatea ouălor livrate, detaliate pe categoria de calitate şi de greutate, data ambalării pentru ouăle de categoria B sau data durabilităţii minimale pentru ouăle de categoria A şi pe cumpărător, menţionându-se numele şi adresa acestuia din urmă.
2. Centrele de ambalare îşi actualizează săptămânal stocul fizic.
3. În situaţia în care pe ouăle de categoria A şi pe ambalajele acestora figurează o menţiune privind modul de nutriţie a găinilor ouătoare conform pct. 47, centrele de ambalare care utilizează aceste indicaţii ţin registre separate, conform pct. 84.
4. Centrele de ambalare păstrează facturile şi bonurile de livrare în dosare care poartă menţiunile prevăzute la pct.84 și 86, în locul registrelor de vânzări şi de livrări.

**Capitolul XII**

Cerinţele minime care trebuie îndeplinite de sistemele de producţie pentru diferitele metode de creştere a găinilor ouătoare

1. Ouăle de găini crescute în aer liber trebuie să fie produse în cadrul unor sisteme de producţie care îndeplinesc cel puţin condiţiile prevăzute la pct. 5-10 din **Norma sanitar-veterinară privind protecţia găinilor ouătoare, aprobată prin Hotărârea Guvernului nr. 677/2008, cu modificările ulterioare, în special**:
   1. găinile trebuie să aibă pe parcursul zilei un acces neîntrerupt la spaţii exterioare. Această cerinţă nu exclude ca un producător să restrângă, pentru o perioadă limitată de timp din cursul dimineţii, accesul la aceste spaţii, în conformitate cu bunele practici agricole, inclusiv cu bunele practici de creştere a animalelor. Ouăle se comercializează cu menţiunea „Ouă de găini crescute în aer liber”;
   2. spaţiul exterior accesibil găinilor trebuie să fie acoperit în cea mai mare parte de vegetaţie şi nu poate fi utilizat în niciun alt scop decât ca livadă, suprafaţă împădurită sau păşune. Agenția autorizează utilizarea spaţiilor exterioare în alte scopuri, în special instalarea de panouri solare, care nu contravin condiţiilor de bunăstare a animalelor prevăzute în **Norma sanitar-veterinară privind protecţia găinilor ouătoare, aprobată prin Hotărârea Guvernului nr. 677/2008, cu modificările ulterioare**.
   3. densitatea populării spaţiului exterior nu poate în niciun moment să depăşească 2 500 de găini pe hectarul de teren pus la dispoziţia acestora, adică o găină la 4 m2. Cu toate acestea, în cazul în care fiecare găină dispune de minimum 10 m2 şi se practică o rotaţie, iar găinile au acces liber la tot spaţiul, pe parcursul întregii vieţi a grupului de găini, fiecare spaţiu închis utilizat trebuie să asigure cel puţin 2,5 m2 pentru fiecare găină;
   4. spaţiile exterioare nu trebuie să se întindă dincolo de o rază de 150 m de la cea mai apropiată trapă de ieşire din clădire. Cu toate acestea, se autorizează o extindere de până la 350 m de la cea mai apropiată trapă de ieşire din clădire, cu condiţia ca un număr suficient de adăposturi, prevăzute la pct.8 lit. a) din **Norma sanitar-veterinară privind protecţia găinilor ouătoare, aprobată prin Hotărârea Guvernului nr. 677/2008, cu modificările ulterioare**, să fie repartizate uniform, pe toată suprafaţa spaţiului exterior, adică cel puţin patru adăposturi pe hectar.
2. Ouăle de găini crescute în hale la sol trebuie să fie produse în cadrul unor sisteme de producţie care îndeplinesc cel puţin condiţiile prevăzute la pct. 5-10 din **Norma sanitar-veterinară privind protecţia găinilor ouătoare, aprobată prin Hotărârea Guvernului nr. 677/2008, cu modificările ulterioare**.
3. Ouăle de găini crescute în „cuşti îmbunătăţite” trebuie să fie produse în cadrul unor sisteme de producţie care îndeplinesc cel puţin condiţiile prevăzute la pct. 17-19 din **Norma sanitar-veterinară privind protecţia găinilor ouătoare, aprobată prin Hotărârea Guvernului nr. 677/2008, cu modificările ulterioare**.
4. În ceea ce priveşte unităţile cu mai puţin de 350 de găini ouătoare sau crescătoriile de găini ouătoare de reproducere, Agenția acordă derogări de la punctele 88 și 89 cu privire la obligațiile prevăzute la pct. 5 lit. d și e), pct. 6, 7 lit. a) și pct. 8 primul alineat din **Norma sanitar-veterinară privind protecţia găinilor ouătoare, aprobată prin Hotărârea Guvernului nr. 677/2008, cu modificările ulterioare**.